KIRJALLINEN KYSYMYS E-1469/00

esittäjä(t): Rodi Kratsa-Tsagaropoulou (PPE-DE) komissiolle

(10. toukokuuta 2000)

Aihe: Maahanmuuttopolitiikka

Laiton maahanmuutto Euroopassa alkaa muistuttaa yhä enemmän orjakauppaa, joka loukkaa ihmisarvoa ja aiheuttaa usein ihmishenkien menetyksiä.

Onko Euroopan unionilla vastuu puuttua tähän tilanteeseen? Eikö unionin maahanmuuttajia vastaanottavana alueena tulisi laatia yhteinen maahanmuuttopolitiikka, jossa määritetään selkeästi yhteisesti hyväksytyt suhteet maahanmuuttajien alkuperämaiden kanssa ja torjutaan laittomuuksia, ihmiskauppaa sekä pimeän työvoiman käyttö unionissa? Eikö myös ehdokasvaltioiden tulisi osallistua tämän politiikan laadintaan ja täytäntöönpanoon?

António Vitorinon komission puolesta antama vastaus

(3. heinäkuuta 2000)

Amsterdamin sopimuksen tultua voimaan 1. toukokuuta 1999 Euroopan yhteisö sai selkeän toimivallan maahanmuuttopolitiikan alalla (EY:n perustamissopimuksen IV osasto, 61 ja sitä seuraavat artiklat). EY:n perustamissopimuksen 63 artiklassa määrätään, että neuvosto toteuttaa viiden vuoden kuluessa Amsterdamin sopimuksen voimaantulosta maahanmuuttopolitiikkaa koskevia toimenpiteitä muun muassa laittoman maahantulon osalta. (EY:n perustamissopimuksen 63 artiklan 3 kohdan b alakohta).

Oikeus- ja sisäasioiden neuvosto laati 3. joulukuuta 1998 EY:n perustamissopimuksen IV osaston uusien määräyksien täytäntöönpanoa koskevan toimintasuunnitelman(1), joka hyväksyttiin Wienin Eurooppa-neuvostossa. Laittoman maahanmuuton torjuminen esitetään toimintasuunnitelmassa yhtenä maahanmuuttopolitiikan keskeisimmistä toimenpiteistä.

Tampereella 15.16. lokakuuta 1999 järjestetyssä erityiskokouksessaan Eurooppa-neuvosto antoi merkittäviä päätelmiä Euroopan unionin tulevan maahanmuutto- ja turvapaikkapolitiikan suuntaviivoista. Se korosti, että Euroopan unionin on lähestyttävä muuttoliikettä kokonaisvaltaisesti ottaen huomioon poliittiset seikat sekä ihmisoikeuksiin ja kehitysapuun liittyvät asiat lähtö- ja kauttakulkumaissa ja -alueilla. Se viittasi samassa yhteydessä turvapaikka- ja maahanmuuttoasioiden korkean tason työryhmän laatimiin toimintasuunnitelmiin, joiden tavoitteena on kartoittaa eräiden kolmansien maiden tilannetta ja joita voidaan pitää ensimmäisenä vaiheena maahanmuutto- ja turvapaikkapolitiikan kehittämistyössä. Eurooppa-neuvosto korosti tarvetta muuttoliikkeen kaikkien vaiheiden tehokkaampaan hallintaan ja kehotti suunnittelemaan tiiviissä yhteistyössä lähtö- ja kauttakulkumaiden kanssa tiedotuskampanjoita, joissa kerrotaan mahdollisuuksista lailliseen maahanmuuttoon, sekä ehkäisemään ihmiskaupan kaikkia muotoja. Se kehottikin neuvostoa ja jäsenvaltioita torjumaan laitonta maahanmuuttoa sen lähteillä toimimalla erityisesti niitä vastaan, jotka harjoittavat ihmiskauppaa ja käyttävät maahanmuuttajia taloudellisesti hyväkseen. Se kehotti myös laatimaan lainsäädäntöä, jossa ihmiskaupasta säädetään ankaria seuraamuksia, keskittämään toimet yhdessä Europolin kanssa järjestyneiden rikollisverkostojen tunnistamiseen ja hajottamiseen ja takaamaan ihmiskaupan uhrien (erityisesti naisten ja lasten) ihmisoikeudet. Eurooppa-neuvosto kehotti niin ikään avustamaan lähtö- ja kauttakulkumaita, jotta vapaaehtoista paluuta voidaan edistää ja auttaa kyseisten maiden viranomaisia parantamaan valmiuksiaan torjua tehokkaasti ihmiskauppaa ja huolehtia takaisinottoa koskevista velvoitteistaan suhteessa unioniin ja jäsenvaltioihin. Lopuksi Eurooppa-neuvosto kehotti jäsenvaltioiden rajavalvontaviranomaisia tekemään tiiviimpää yhteistyötä erityisesti merirajoilla ja antamaan keskinäistä teknistä apua esimerkiksi vaihto-ohjelmin ja teknologian siirroin sekä ottamaan hakijamaat nopeasti mukaan tähän yhteistyöhön.

Komissiossa laaditaan jo ehdotuksia ja suunnitellaan toimia Tampereen päätelmissä mainittujen tavoitteiden saavuttamiseksi. Komissio noudattaa näin neuvostolle ja parlamentille laatimansa vapauteen, turvallisuuteen ja oikeuteen perustuvan alueen toteutumisen seuraamista koskevaa tulostaulua(2). Doverin traagisten tapahtumien jälkeen Euroopan yhteisön toimielinten ja jäsenvaltioiden olisi sitouduttava varmistamaan, että kaikki tulostaulussa suunnitellut toimet toteutetaan määräajan puitteissa. Komission yksiköissä mietitään myös parhaillaan mahdollisuutta tehdä uusia aloitteita, jotta samankaltaiset tapahtumat eivät toistuisi tulevaisuudessa.

Tampereen Eurooppa-neuvosto korosti myös, että koska Schengenin säännöstöstä on tullut osa Euroopan unionia, hakijamaiden on hyväksyttävä säännöstö ja siihen perustuvat muut toimenpiteet täysimääräisesti unioniin liittyessään.

(1) EYVL C 19, 23.1.1999.

(2) KOM(2000) 167 lopullinen.